Яшчэ больш стылёва размаітымі сталі заўсёдныя падтанцоўкі дзіцячых конкурсных песень. Сёлета куды больш шырока ў іх былі прадстаўлены не толькі эстрадны і джазавы танец, балетная неакласіка і бальныя кірункі, але і contemporary dance. Паболела колькасць танцавальных калектываў, якія дапамагалі канкурсантам. Хаця, прызнацца, іх выканальніцкі ўзровень быў няроўным. Некаторыя танцавальна-пластычныя кампазіцыі зусім не адпавядалі стылістыцы песень (як, да прыкладу, спалучэнне запаволенага брэйка з опернай кантыленай). А нейкія, на жаль, былі недастаткова ці, наадварот, залішне адрэпетаваны. Не, дзеці не блыталі рухі, але выконвалі іх то недасканала, без належнага лоску і шарму, то надта стомлена. Але ж былі і надзвычай дакладныя спалучэнні песні, выканання, відэашэрагу на экране і падтанцоўкі.